CELEX: 32012D0106
Language: mt
Date: 2011-12-14 00:00:00
Title: 2012/106/UE: Deċiżjoni tal-Kunsill tal- 14 ta’ Diċembru 2011 dwar l-iffirmar, f’isem l-Unjoni, u l-applikazzjoni provviżorja, tal-Ftehim bejn l-Unjoni Ewropea u l-Gvern tal-Federazzjoni Russa dwar il-kummerċ ta’ partijiet u komponenti ta’ vetturi bil-mutur bejn l-Unjoni Ewropea u l-Federazzjoni Russa

29.2.2012   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 57/14
               
            
         DEĊIŻJONI TAL-KUNSILL
         tal-14 ta’ Diċembru 2011
         dwar l-iffirmar, f’isem l-Unjoni, u l-applikazzjoni provviżorja, tal-Ftehim bejn l-Unjoni Ewropea u l-Gvern tal-Federazzjoni Russa dwar il-kummerċ ta’ partijiet u komponenti ta’ vetturi bil-mutur bejn l-Unjoni Ewropea u l-Federazzjoni Russa
         (2012/106/UE)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4) flimkien mal-Artikolu 218(5) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Fid-dawl tal-importanza ekonomika għall-Unjoni tal-esportazzjonijiet ta’ vetturi bil-mutur u l-partijiet u l-komponenti tagħhom lill-Federazzjoni Russa, u bħala riżultat tan-negozjati fir-rigward tal-adeżjoni tal-Federazzjoni Russa fl-Organizzazjoni Dinija tal-Kummerċ (WTO), kif riflessa fir-rapport tal-Parti ta’ Ħidma għal din l-adeżjoni, ir-reġim ta’ investiment fis-settur awtomobilistiku applikat mill-Federazzjoni Russa, kif emendat fl-24 ta’ Diċembru 2010, jista’ jibqa’ jkun applikat sal-1 ta’ Lulju 2018 taħt ċerti kundizzjonijiet.
                  
               
                     (2)
                  
                  
                     Hemm riskju li r-reġim ta’ investiment fis-settur awtomobilistiku tal-Federazzjoni Russa jista’ jirriżulta fid-delokalizzazzjoni tal-produzzjoni tal-partijiet u l-komponenti tal-vetturi bil-mutur mill-Unjoni minħabba l-obbligi imposti fuq l-investituri taħt dak ir-reġim li jilħqu ir-rekwiżiti tal-kontenut lokali u tal-lokalizzazzjoni tal-produzzjoni.
                  
               
                     (3)
                  
                  
                     Fil-kuntest tan-negozjati dwar l-adeżjoni tal-Federazzjoni Russa fid-WTO, il-Kummissjoni nnegozjat, f’isem l-Unjoni, Ftehim fuq kummerċ ta’ partijiet u komponenti ta’ vetturi bil-mutur bejn l-Unjoni Ewropea u l-Federazzjoni Russa (“il-Ftehim”) li jistabbilixxi mekkaniżmu kompensatorju li jiżgura li l-importazzjonijiet tal-partijiet u l-komponenti tal-vetturi bil-mutur mill-Unjoni lejn il-Federazzjoni Russa ma jonqsux b’riżultat tal-applikazzjoni tar-reġim ta’ investiment fis-settur awtomobilistiku.
                  
               
                     (4)
                  
                  
                     Il-Ftehim għandu jiġi ffirmat. Il-Ftehim għandu japplika fuq bażi provviżorja, pendenti l-għeluq tal-proċeduri għal konklużjoni tiegħu,
                  
               ADOTTA DIN ID-DEĊIŻJONI:
         
            Artikolu 1
            L-iffirmar tal-Ftehim bejn l-Unjoni Ewropea u l-Gvern tal-Federazzjoni Russa dwar il-kummerċ ta’ partijiet u komponenti ta’ vetturi bil-mutur bejn l-Unjoni Ewropea u l-Federazzjoni Russa, huwa b’dan awtroizzat f’isem l-Unjoni, suġġett għall-konklużjoni tal-Ftehim imsemmi.
            It-test tal-Ftehim huwa mehmuż ma’ din id-Deċiżjoni.
         
         
            Artikolu 2
            Il-President tal-Kunsill huwa b’dan awtroizzat jinnomina il-persuna/i li jkollhom is-setgħa li jiffirmaw il-Ftehim f’isem l-Unjoni.
         
         
            Artikolu 3
            Skont l-Artikolu 13(3), tal-Ftehim, għandu jkun applikat provviżorjament, mid-data tas-sħubija tal-Federazzjoni Russa fid-WTO, pendenti l-għeluq tal-proċeduri għal konklużjoni ta’ dan il-Ftehim. (1)
            
         
         
            Artikolu 4
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul f’Ġinevra, l-14 ta’ Diċembru 2011.
            
               
                  Għall-Kunsill
               
               
                  Il-President
               
               M. NOGAJ
            
         
         
            (1)  Id-data minn meta il-Ftehim ser jiġi applikat proviżorjament ser tkun ippubblikata f’Il-Ġurnal Uffiċjal tal-Unjoni Ewropea mis-Segretarjat Ġenerali tal-Kunsill.